Mikkel Bjørn (DF), 2023-10-26:
Tak for det.
Det er en ganske lang række af mindre ændringer af valgloven, som indenrigs- og sundhedsministeren her fremlægger, og langt de fleste af ændringerne er helt uproblematiske.
Det er f.eks. adgangen for personer, der flytter 7 dage op til valget, til at kunne stemme til kommunalvalget i fraflytningskommunen, og det gælder også lempelser af reglerne for, hvornår en stemmeseddel kan anses som gyldig.
Det drejer sig bl.a. om de foreslåede ændringer, for så vidt angår adgangen til at vælge vederlæggelse i en kommunalbestyrelse eller et regionsråd i form af dokumenteret tabt arbejdsfortjeneste.
Den af regeringen foreslåede ordning er efter vores opfattelse en anelse besynderlig.
Det forekommer ikke logisk, at en kommunalbestyrelse eller et regionsråd selv skal kunne bestemme, om ordningen skal gælde i en kommune eller ej.
Enten eksisterer der sådan en ordning i alle kommuner, eller også afskaffes ordningen helt.
Så er der den del af forslaget, der indebærer muligheden for, at ansatte i kommuner og på institutioner kan tage imod brevstemmer i vælgernes eget hjem i visse boliger og boformer m.v.
Regeringen henviser til, at ansatte i kommunens forvaltning eller på en institution kan tage imod en stemme på et sygehus eller i en af kriminalforsorgens institutioner, og at denne regel uden videre kan udvides til også at omfatte stemmemodtagelse i private hjem, boformer m.v., hvor der ellers er et krav om, at der deltager en valgtilforordnet borger.
Man skal jo være opmærksom på, at stemmemodtagelse i hjemmet ofte foregår hos borgere, der er svækkede, og det kræver undertiden også hjælp til den svækkede på samme måde, som de valgtilforordnede tidligere har hjulpet personer, der f.eks. har synshandicap, ved valghandlingen.
Vi synes, det giver en god sikkerhed i forbindelse med valghandlingen, at der deltager en valgtilforordnet.
Og vi skal huske på, at de bestemmelser, der er truffet, for så vidt angår sygehusene og kriminalforsorgens institutioner, gælder en helt særlig situation; det er undtagelsen.
Vi er ikke afvisende over for at indlemme visse boformer, f.eks. Kofoedsminde, heri
, men er mere tilbageholdende i forhold til at udvide bestemmelsen til også at omfatte private hjem.
Det forslag synes vi heller ikke umiddelbart godt om.
Det bør være tydeligt for vælgerne, om vælgernes personlige stemme er afgørende, eller om det er partiet eller listen, der har besluttet, hvem der bliver valgt.
Derfor er det fint og rigtigt, at vælgerne hidtil klart har kunnet afkode, om et parti opstiller på den ene eller den anden måde, i kraft af stemmesedlens udformning.
Med baggrund heri kan jeg sige, at vi afventer udvalgsbehandlingen, før vi kan give et endeligt tilsagn til forslaget, men som sagt er langt de fleste af ændringerne bestemt meningsfyldte.
Der er dog enkelte af forslagene, som vi ikke helt kan se fornuften i.
Derudover vil jeg bemærke, at Dansk Folkeparti har i sinde at stille et ændringsforslag med henblik på at stoppe brugen af mobile valgsteder i form af valgbusser, der køres rundt i ghettoerne for at opsamle stemmer fra personer, der primært stemmer til venstre for den politiske midte.
Han siger: Det fører til en skævvridning af valget, da en høj del af de borgere, busserne når ud til, stemmer på de røde partier.
Man skubber til valgresultatet, og det er et demokratisk problem.
Så det kunne vi godt tænke os blev standset.
Det var det – tak for ordet.